平翠閣
作者：陳師道
朝代：宋

paragraphs: 我家山水間，耳目厭華麗。
聞道浙西山，經年通夢寐。
從爲遠游客，忘却歸來計。
欲買湖上田，謝絕人間世。
湖山多變態，橫斜光景異。
隨山轉朱閣，臨顧窮幽邃。
惟有宣公樓，浮空堆亂翠。
疑是水仙人，臨牆露高髻。
道人迹愛山，朝昏閱終歲。
最愛煙雨中，半掩青羅袂。
我來悲歲晚，風霜掃昏翳。
不見嶺頭雲，未盡登臨意。